**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί** **Ασφαλιστικών και Αντασφαλιστικών Εργασιών και Άλλων Συναφών Θεμάτων (Τροποποιητικός) (Αρ. 4) Νόμος του 2021»**

Παρόντες:

 Χριστιάνα Ερωτοκρίτου, πρόεδρος Αντρέας Καυκαλιάς

 Χρύσης Παντελίδης Χρίστος Χριστοφίδης

 Χάρης Γεωργιάδης Σωτήρης Ιωάννου

 Ονούφριος Κουλλά Αλέκος Τρυφωνίδης

 Σάβια Ορφανίδου **Μη μέλη της επιτροπής:**

 Άριστος Δαμιανού Σταύρος Παπαδούρης

 Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 9 και 23 Μαΐου 2022. Στο πλαίσιο των συνεδριάσεων κλήθηκαν και παρευρέθηκαν εκπρόσωποι του Υπουργείου Οικονομικών, της Υπηρεσίας Ελέγχου Ασφαλιστικών Εταιρειών του ίδιου υπουργείου, της Νομικής Υπηρεσίας της Δημοκρατίας, του Συνδέσμου Ασφαλιστικών Εταιρειών Κύπρου (ΣΑΕΚ) και του Παγκύπριου Συνδέσμου Επαγγελματιών Ασφαλιστικών Διαμεσολαβητών (ΠΣΕΑΔ).

 Σημειώνεται ότι στο πλαίσιο της συζήτησης του νομοσχεδίου παρευρέθηκε επίσης το μέλος της επιτροπής κ. Ηλίας Μυριάνθους.

 Σκοπός του νόμου που προτείνεται είναι η τροποποίηση του περί Ασφαλιστικών και Αντασφαλιστικών Εργασιών και Άλλων Συναφών ΘεμάτωνΝόμου, ώστε να βελτιωθεί η διαδικασία εκκαθάρισης ασφαλιστικής επιχείρησης σε περίπτωση ανάκλησης άδειας ασκήσεως ασφαλιστικών εργασιών.

 Σύμφωνα με την εκπρόσωπο της Υπηρεσίας Ελέγχου Ασφαλιστικών Εταιρειών, ο προτεινόμενος νόμος αποσκοπεί στη διόρθωση ορισμένων τυπογραφικών λαθών, καθώς και λανθασμένων παραπομπών, οι οποίες εκ παραδρομής περιλήφθηκαν στον βασικό νόμο και δημιουργούν προβλήματα στην εφαρμογή του.

 Σύμφωνα με την ίδια εκπρόσωπο, κατά την εφαρμογή του βασικού νόμου εντοπίστηκε αντίφαση μεταξύ ορισμένων διατάξεων αυτού, που αφορούν στην αναγκαστική διάλυση και εκκαθάριση ασφαλιστικής επιχείρησης σε περίπτωση ανάκλησης άδειας άσκησης ασφαλιστικών εργασιών, η οποία διορθώνεται με τον προτεινόμενο νόμο.

 Ως εκ τούτου, με τις προτεινόμενες ρυθμίσεις διασαφηνίζεται ότι:

1. η ανάκληση άδειας ασφαλιστικής επιχείρησης από τον Έφορο Ασφαλίσεων, σε περίπτωση που η επιχείρηση δεν κάνει χρήση της άδειάς της εντός δώδεκα μηνών ή παραιτείται ρητά από την άδεια ή παύει να ασκεί τις δραστηριότητές της για περίοδο μεγαλύτερη των έξι μηνών, δεν επάγεται την αναγκαστική διάλυση και εκκαθάριση της ασφαλιστικής επιχείρησης,

2. σε περίπτωση κατά την οποία ασφαλιστική επιχείρηση ασκεί δραστηριότητες και η άδεια που κατέχει για την άσκηση των εν λόγω δραστηριοτήτων ανακαλείται, τότε αυτό επάγεται την αναγκαστική διάλυση και εκκαθάριση της επιχείρησης από το δικαστήριο και

3. οι διατάξεις του βασικού νόμου που προβλέπουν για τη μεταβίβαση χαρτοφυλακίου δεν εφαρμόζονται στην περίπτωση ανάκλησης άδειας άσκησης ασφαλιστικών εργασιών.

 Ο εκπρόσωπος του ΣΑΕΚ συμφώνησε με τους σκοπούς και τις επιδιώξεις του νομοσχεδίου.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

24 Μαΐου 2022

Αρ. Φακ.: 23.01.062.197-2021

ΣΧΚ/ΣΓΘ,ΔΔ//ΜΓ